Adjunkminister sê jammer ná aanrandingMduduzi Manana. Foto: Flickr/Governmentza. Mduduzi Manana, adjunkminister van hoër onderwys wat Sondagoggend betrokke was by die aanranding van ŉ vrou in Cubana in Fourways, het om verskoning gevra. “Ek vra onvoorwaardelik om verskoning aan Mandisa Duma, haar familie, die regering en alle Suid-Afrikaners, veral vroue, rakende die voorval die afgelope naweek,” het Manana in ŉ verklaring gesê. “Ongeag die uittarting moes ek van beter geweet en beheer uitgeoefen het. Die voorval moes nooit gebeur het nie.” Manana het gesê hy weet die voorval het baie mense in die land seergemaak en dat hy, as leier, van beter moes geweet het. “Ek sal my ten volle onderwerp aan die wet en my volle samewerking gee.” Manana het ook melding gemaak van die vals profiele wat in sy naam oopgemaak is sedert die voorval. “Die profiele toon min simpatie met die slagoffer en het ten doel om my naam te beswadder.” Manana is ook van plan om op die “regte tyd” met Duma en haar familie kontak te maak en vir hulle om verskoning te vra, verantwoordelikheid te neem en die skade wat gedoen is aan te spreek. Manana sal ook met pres. Jacob Zuma en die ANC vergader om die voorval te bespreek.